Cortinarius atrovirens

Cortinarius atrovirens Cortinariaceae familiako onddo espezie bat da. Ez du balio gastronomikorik.

Sinonimoak: Cortinarius acetosus, Cortinarius acutus, Calonarius atrovirens.

Deskribapena 
Kapela: 4 eta 9 cm bitarteko diametrokoa, ganbiletik titidun kamutsera, ertza soberakinekin eta inkurbatua. Kapelaren azala oso likatsua, berde iluna edo oliba-berde kolorekoa orban arre-gorrixkekin erdian eta hori-berdexka ertzerantz.

Orriak: Hori-oliba-berde kolorekoak (esporak jariatzen dituenean herdoil kolorekoak)

Hanka: 8 eta 20 cm bitarteko garaierakoa, lehorra, leuna  kapelarena baino kolore argiagokoa, arbi-formako erraboilarekin oinarrian, mizelio hori-berdexka kolorekoarekin. Gortina handiarekin, eta, espora-jausiaren ondoren, arre-herdoil kolorez tindatzen da. Karpoforo guztia belztu egiten da lehortu ondoren.

Haragia: Hori-berdexka kolorekoa (oliba kolorekoa kapelaren azpian eta orrietan, arrexka kolorekoa oinarrian). Piperbeltz usain leuna izaten du eta zapore gozoa, ez mikatza. Potasarekin haragiak, oliba zurbil kolorearekin erreakzionatzen du eta kapelaren azala belztu egiten du. Espora-jalkina arrexka kolorekoa.

Etimologia: Cortinarius hitza, gortinatik dator, gortina eta guzti, errezelaren hondakin bereizgarriak direla eta.

Jangarritasuna 
Interes gastronomikorik gabea.

Nahasketa arriskua 
Cortinarius orichalceus delakoarekin nahas daiteke, honek kobre koloreko kapela izaten du. Cortinarius rufoolivaceus var. lilacifolius  espeziearekin ere bai, hau lila-ardo kolorekoa da. Cortinarius odoratus ere antzekoa da, honek lore usaina du eta kolore zurbilagoa, hostozabalen azpian ateratzen da. Cortinarius ionochlorus zurbilagoa da eta hostozabalen azpian ateratzen da.

Sasoia eta lekua 
Udazkenean. Mendiko izeietan (Abies alba), urria hurritzen azpian edo lurzoru karetsuetako hostozabaletan.

Banaketa eremua 
Pirinioak, Alpeak, Itsaso Baltikoko uharteetan eta inguruetan, Gotland uhartean bereziki.

Erreferentziak

Kanpo estekak 

Cortinarius
Europako onddoak
Alpeetako onddoak
Norvegiako onddoak
Suediako onddoak
Espainiako onddoak
Frantziako onddoak
Suitzako onddoak
Austriako onddoak